b'\n_START_ARTICLE_\nPantone Matching System\n_START_PARAGRAPH_\nPantone Matching System (PMS) er et farvesystem, som hovedsageligt anvendes indenfor grafik- og trykindustrien. Pantonefarver er specialfarver og sp\xc3\xa6nder fra "almindelige" farver til farver der ikke kan gengives i CMYK(firefarvetryk) som f.eks. neon- og metalfarver. Pantonefarver anvendes ofte til logoer, s\xc3\xa5 man har en ren farve og dermed undg\xc3\xa5r at f\xc3\xa5 raster i et firefarvetryk (CMYK)._NEWLINE_Pantonefarverne er ordnet i et system med identifikation i form af entydige numre, der som med ethvert andet farvesystem har til hensigt objektivt og utvetydigt at udveksle oplysninger om farver imellem alle involverede i trykproduktionen (Uafh\xc3\xa6ngigt af individuelle farvesyn)._NEWLINE_PMS blev udviklet i 1963 af Pantone Inc. og er i 2014 udvidet til at indeholde 1755 specialfarver, der for hovedparten ikke kan opn\xc3\xa5s ved blanding i firefarvetryk. Rettighederne til farvesystemet ejes af Pantone Inc., et amerikansk selskab med hovedkvarter i Carlstadt, New Jersey.\n_START_SECTION_\nPantone Matching System\n_START_PARAGRAPH_\nPantone Matching System er baseret p\xc3\xa5 14 basisfarver, som blandes i forskellige farvekombinationer for at opn\xc3\xa5 alle systemets \xc3\xb8vrige farver. Farverne pr\xc3\xa6senteres i vifteform (Pantone Formula Guides), i ringb\xc3\xb8ger (Pantone Solid Chips Books), samt som tryk p\xc3\xa5 tre forskellige papirtyper: glans-belagt (coated), ubelagt (uncoated) og mat-belagt (matte)._NEWLINE_For at forenkle arbejdet under trykprocesser, indeholder Pantone-farvekortene et farvefelt som afbilder hver af Pantone-farverne. Ved tryk p\xc3\xa5 forskellige papirtyper anvendes pr\xc3\xa6cis samme trykfarve. Form\xc3\xa5let med Pantone Matching System, er s\xc3\xa5ledes ikke at opn\xc3\xa5 et ensartet udseende af farverne uanset trykkeunderlag, men i stedet at repr\xc3\xa6sentere pr\xc3\xa6cis samme farve i sammenh\xc3\xa6ng med det valgte underlag. De respektive farveindtryk kan s\xc3\xa5ledes variere betydeligt afh\xc3\xa6ngigt af papirets overfladeegenskaber. Af samme grund defineres Pantone-s\xc3\xa6rfarverne ikke kun med en nummerkode, men angives altid sammen med et bogstav som angiver hvilken papirtype der anvendes (C = coated, U = uncoated, M = matte)._NEWLINE_Pantone Matching System har etableret sig som international de facto standard indenfor design- og trykindustrien. Andre farvesystemer har som regel kun begr\xc3\xa6nset udbredelse indenfor et regionalt omr\xc3\xa5de, f.eks. som HKS-farvesystemet i tysktalende lande.\n_START_SECTION_\nPantone Plus Series\n_START_PARAGRAPH_\nI maj 2010 blev en opdateret version af Pantone Matching System, Pantone Plus Series, udgivet. Dette f\xc3\xb8rte f\xc3\xb8rst til udvidelsen med 224 nye farver og derefter suppleringskortet "+336" med 336 supplerende farver. Med jubil\xc3\xa6umsudgaven i 2012 udkom PMS f\xc3\xb8rste gang med alle 560 nye farver._NEWLINE_For at blande de 336 nye farver m\xc3\xa5tte Pantone-systemets 14 basisfarver udvides med fire ekstra til 18 basisfarver: PANTONE Bright Red, PANTONE Pink, PANTONE Medium Purple und PANTONE Dark Blue. Denne gradvise udvidelse af Pantone Plus-farverne og Pantone-basisfarverne blev d\xc3\xa5rligt formidlet, og der er s\xc3\xa5ledes to Pantone Plus-farvekort med forskellige farver tilg\xc3\xa6ngelige: Det f\xc3\xb8rste "Pantone Plus"-farvekort fra 2010 og "Pantone 50th Anniversary Edition" fra 2012 med alle 560 nye farver og de fire nye basisfarver. Da flere forhandlere og kunder ikke opdagede "+336"-udvidelsen, findes der reelt to Pantone Plus-udgaver. Selv firmaer som Adobe og EFI der officielt underst\xc3\xb8tter Pantone Plus supporterer kun den ufuldst\xc3\xa6ndige Pantone Plus fra 2010. Alle 336 tilf\xc3\xb8jede farver med farvenavnene fra 2001 til 2336, er stadig ikke tilg\xc3\xa6ngelige i Adobe Creative Cloud. Af den grund har Pantone selv udgivet ajourf\xc3\xb8ringsv\xc3\xa6rkt\xc3\xb8jet PANTONE Color Manager Software for at tilf\xc3\xb8je "+336"-farverne til softwareprogrammerne som Adobe CC Palette._NEWLINE_Pantone Plus-farverne blev ogs\xc3\xa5 udvidet med et UGRA Metamerikort, der kan vise beskueren i hvilket omfang det omgivende lys svarer til farvetemperaturen D50 (5000 Kelvin). Farvetemperaturindikatoren er dog ligesom UGRA ikke egnet til reel efterpr\xc3\xb8vning af D50, men givet et indtryk af at elp\xc3\xa6rer og normale fluorescerende lysstofr\xc3\xb8r ikke er egnet til gengivelse af Pantone-farverne._NEWLINE_Opbygningen af Pantone-farvekortene er blevet fuldst\xc3\xa6ndig revideret: Klassificeringen var tidligere inddelt efter nummerkode, men sorteres nu i stedet efter farvefelternes farve. Som f\xc3\xb8lge deraf er visse farver i praksis blevet visuelt nemmere at finde. Bagerst i farvekort findes en indholdsfortegnelse hvor farverne er sorteret efter nummerkoderne. De eksisterende farver og nummerkoder er u\xc3\xa6ndret i forhold til det oprindelige Pantone Matching System. Eneste tilf\xc3\xb8jelse er tilf\xc3\xb8jelsen af "+336" Pantone Plus-farverne fra 2012 og de deraf tilf\xc3\xb8jede fire nye basisfarver.\n_START_SECTION_\nPantone-specialfarver og firefarvetryk\n_START_PARAGRAPH_\nPantone Matching System udvider farverummet i forhold til konventionel firefarvetryk. I firefarvetryk anvendes de fire prim\xc3\xa6rfarver Cyan, Magenta, Yellow og Key (= Sort), som ved trykning af t\xc3\xa6tsiddende rasterpunkter skaber illusionen af alle andre farver. I till\xc3\xa6g hertil bliver farverne fra Pantone Matching System trykt som Fuldtone ved at den \xc3\xb8nskede s\xc3\xa6rfarve anvendes som en ekstra selvst\xc3\xa6ndig trykfarve. De fleste farver fra Pantone Matching System kan ikke repr\xc3\xa6senteres ved brug af firefarvetryk; de farver der dog alligevel kan opn\xc3\xa5s med CMYK markeres i PMS-farvekort med et s\xc3\xa6rligt symbol. Desuden findes et andet symbol til angivelse af de farver som kan repr\xc3\xa6senteres som RGB-farver.\n_START_SECTION_\nAnvendelse af Pantone specialfarver\n_START_PARAGRAPH_\nVirksomheder benytter ofte Pantones specialfarver indenfor branding, virksomhedsdesign og virksomhedsidentitet for at sikre at deres varem\xc3\xa6rker og firmalogo opn\xc3\xa5r en h\xc3\xb8j genkendelsesgrad globalt._NEWLINE_For eksempel benytter Puma 485 C, Lufthansa 1235 C, Starbucks 3425 C og GAP 655 C -farverne fra Pantone Matching System i deres kendingsm\xc3\xa6rker. _NEWLINE_Kraft Foods har desuden til deres Milka-produkter, f\xc3\xa5et fremstillet en s\xc3\xa6rlig Pantone-farve som ligger mellem to numre p\xc3\xa5 Pantone-farvekortet. Koncernen har efterf\xc3\xb8lgende opn\xc3\xa5et at f\xc3\xa5 denne lilla farve godkendt som farvem\xc3\xa6rke hos den tyske patentmyndighed og den europ\xc3\xa6iske Patentorganisation, samt opn\xc3\xa5et registrering i WIPO (World Intellectual Property Organization) i Gen\xc3\xa8ve._NEWLINE_Pantone-farver anvendes desuden ogs\xc3\xa5 til at definere farver i flag: s\xc3\xa5ledes benyttes der i det europ\xc3\xa6iske flag bl\xc3\xa5tonen Pantone Reflex Blue som bund og Pantone Yellow til stjernernes farve. Begge er basisfarver fra Pantone Matching System og har ingen nummerbetegnelse, men kaldes blot ved navn.\n_START_SECTION_\nAndre farvesystemer fra Pantone\n_START_PARAGRAPH_\nDa farver ikke kun spiller en vigtig rolle inden for det grafiske omr\xc3\xa5de, har Pantone desuden udviklet to andre farvesystemer. Det ene af dem anvendes til specifikation og kommunikation af tekstilfarver (Pantone Fashion + Home), det andet omfatter farver i transparente og uigennemsigtige plastikstykker (Pantone Plastics). Begge systemer har f\xc3\xa5et et s\xc3\xa6rligt udviklet farvekodesystem som sikrer at der ikke opst\xc3\xa5r forveksling med \xc3\xb8vrige systemer._NEWLINE_I till\xc3\xa6g til de trykte farvereferencer tilbyder Pantone desuden tilbeh\xc3\xb8r til arbejdet med farver, som bl.a. omfatter software og farvem\xc3\xa5lerer til hurtig identifikation af farver samt udstyr til sk\xc3\xa6rmkalibrering.'